רכבת בקו החדש מנתב"ג לירושלים נתקעה הערב (יום ב') במנהרה. מדובר ברכבת שיצאה מנמל התעופה בן גוריון לכיוון הבירה.

מרכבת ישראל נמסר כי "ברכבת שעשתה את דרכה מנתב"ג לתחנת ירושלים נבון נתגלתה תקלה בקטר, מעט אחרי תחנת נתב"ג, במנהרה מספר 3 בקו. קטר שבכוננות יצא לכיוון הרכבת, התחבר אליה, ומביא את הרכבת חזרה לנתב"ג".

אתם על הרכבת? מכירים מישהו שתקוע? כתבו לנו במייל האדום

עוד נמסר כי ברכבת כ-150 נוסעים וכ-5 אנשי צוות. "לנוסעים נשלחו מסרונים אישיים המתארים את התקלה ומשמעותה, חולקו בקבוקי מים וחטיפים. לתחנת נתב"ג הוזנקו אוטובוסים לטובת הנוסעים", עדכנו ברכבת ישראל.

זמן קצר לאחר מכן נמסר כי "הרכבת נכנסה לתחנת נתב"ג. לטובת הנוסעים הועמדה רכבת אחרת, שצפויה לצאת ב-20:00 לתחנת ירושלים-נבון. כמובן שרכבת זו עומדת גם לשירות נוסעים נוספים אשר יבחרו להגיע לתחנת ירושלים נבון. עם הגעת הרכבת לתחנה, תסתיים תנועת הרכבות ותתחדש מחר על-פי הלו"ז הרגיל".

תקועים ברכבת (צילום: שלומי פרידמן )

שלומי פרידמן, אחד הנוסעים ברכבת, אמר: "יצאנו ב-17:30 וב-17:45 נתקענו ומאז לא זזנו. אין לחץ, יש קצת מחנק כי המזגן לא פועל. ניסינו לפתוח חלונות, אבל בגלל שאנחנו באמצע המנהרה זה לא עוזר. חזרתי מהעבודה וחשבתי שזו דרך יותר מהירה מהאוטובוס. מתברר שלא".

מיכאל, נוסע אחר, זעם גם הוא: "פרסמו שקיבלנו חטיפים ושתייה. כל זה לא קרה. ברכבת אמרו שגררו אותנו - וגם זה עדיין לא קרה. זה מרגיז".

אהרון, גם הוא נוסע ברכבת המדוברת, סיפר ל-ynet: "הייתי אמור להיות בירושלים ב-17:55, אבל עכשיו מחלצים אותנו לנתב"ג ועם האוטובוס נגיע ב-20:30. אני לא מבין למה הם משקרים. היינו לפחות באמצע הדרך. לא מבין למה לא מביאים אותנו לירושלים. הייתי אמור לאסוף את הילדים הקטנים שלי, בני שנתיים וארבע. ציפיתי לבלות איתם לפני שילכו לישון".